ทยอยพาคนออกจากเทอร์มินอล 21 เหยื่อกราดยิง เผยนาทีซ่อนตัว
เจ้าหน้าที่กองปราบ ทยอยพาเหยื่อกราดยิงโคราชออกจากเทอร์มินอล 21 สาวเล่าเผยนาทีซ่อนตัว หวาดกลัว แต่เชื่อฟังเจ้าหน้าที่ จนได้รับการช่วยเหลือจากกรณี จ.ส.อ.จักรพันธ์ ถมมา ได้ใช้อาวุธปืนสงคราม กราดยิงผู้บริสุทธิ์ได้รับบาดเจ็บ และเสียชีวิตหลายราย พร้อมทั้งใช้รถยนต์ฮัมวี่ทหาร สีเขียว ในการก่อเหตุหลบหนี ก่อนหลบหนีเข้าไปภายในห้างเทอร์มินอล 21 โคราช ตามข่าวที่เสนอไปแล้วนั้นน.ส.อุ้ม (นามสมมติ) หนึ่งในผู้ที่ติดอยู่ภายในห้างฯ เปิดเผยว่า ช่วงเกิดเหตุการณ์ประมาณ 5 โมง มีการวิ่งกรูจากทางหน้าห้างมา ก่อนที่ทั้งหมดจะวิ่งเข้าไปหลบอยู่ในพื้นที่ปลอดภัยซึ่งช่วง 5 โมง เห็นเหตุการณ์ที่มีการกราดยิง เพราะอยู่ตรงประตูหน้าห้าง ตอนแรกได้ยินเสียงปืนระยะไกล ก่อน รปภ. ตะโกนสั่งให้หลบ ในจุดปลอดภัย หลบได้สักพัก ก็ได้ยินเสียงปืนมาจากด้านหลัง ทำให้เห็นคนร้ายซึ่งขับรถสวน ยิงใส่ รปภ. ได้รับบาดเจ็บ ก่อนจะรู้ว่าเค้าไปเซลฟี่ตามที่เห็นในข่าวจากนั้นแต่ละคนก็หลบไปอยู่ในร้านที่ปิดล็อกได้ ในสภาพหวาดกลัว ไม่มีใครกล้าออกมา โดยตนหลบอยู่ชั้น G อยู่กันประมาณ 30 คน เป็นห้องของทางห้าง ที่สามารถปิดล็อกได้ และผู้ชายที่หลบอยู่ด้วยกัน ก็ช่วยกันดันเวทีมาค้ำประตูไว้ แล้วก็ติดต่อกับคนข้างนอก เพื่อบอกพิกัด จากนั้นก็ปิดไฟ ห้ามใช้มือถือ ห้ามลงโซเชียล ห้ามใช้เสียง หากมีคนมาเคาะแล้วหายไป ห้ามส่งเสียง เพราะอาจไม่ใช่เจ้าหน้าที่ และเก็บของมีคมในห้องลงกับพื้น เนื่องจากเจ้าหน้าที่บอกว่า จะได้ไม่อันตราย หากเข้าชาร์จ ซึ่งเรามีการติดต่อเจ้าหน้าที่ตลอดเวลา และอยู่ในจุดที่เจ้าหน้าที่เข้าคุมพื้นที่ได้ก่อน จึงทยอยกันออกมาได้ก่อนนอกจากนี้ น.ส.อุ้ม ยังบอกด้วยว่า มีการแจ้งเข้ามาว่า มีการจับประชาชนในห้างบางส่วนเป็นตัวประกัน ซึ่งตอนที่จะออกมาได้นั้น ทางเจ้าหน้าที่ได้วิทยุสื่อสารมาแจ้งว่า สามารถออกมาแล้ว ช่วงเวลาประมาณ 5 ทุ่มที่ผ่านมา โดยช่วงที่เจ้าหน้าที่สื่อสารมาว่า คนร้ายอยู่ตรงไหน และเมื่อออกมาจากประตูด้านหลังห้างแล้ว ให้รีบวิ่งเข้าแนวกำบังของเจ้าหน้าที่ ก่อนจะแจ้งเอารถมารับ นำตัวออกมา
เจ้าหน้าที่กองปราบ ทยอยพาเหยื่อกราดยิงโคราช ออกจากเทอร์มินอล 21 สาวเล่าเผยนาทีซ่อนตัว หวาดกลัว แต่เชื่อฟังเจ้าหน้าที่ จนได้รับการช่วยเหลือ
กราดยิงโคราช,จักรพันธ์ ถมมา,ทหารยิงประชาชน,เทอร์มินอลโคราช,จับคนร้ายกราดยิงโคราช,ซ่อนตัว,ติดในห้าง,ข่าวทั่วไป